Document ID: 32007D0146

KOMISSION PÄÄTÖS,
tehty 28 päivänä helmikuuta 2007,
päätöksen 2005/393/EY muuttamisesta poikkeusta poisvientikiellosta yhteisön sisäisessä kaupassa koskevien edellytysten osalta sekä Bulgarian, Ranskan, Saksan ja Italian rajoitusvyöhykkeiden rajaamisen osalta
(tiedoksiannettu numerolla K(2007) 597)
(ETA:n kannalta merkityksellinen teksti)
(2007/146/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lampaan bluetongue-taudin torjunta- ja hävittämistoimenpiteitä koskevista erityissäännöksistä 20 päivänä marraskuuta 2000 annetun neuvoston direktiivin 2000/75/EY (1) ja erityisesti sen 8 artiklan 3 kohdan ja 11 ja 12 artiklan,
sekä katsoo seuraavaa:
(1)
Direktiivissä 2000/75/EY vahvistetaan säännöt bluetongue-taudin valvomiseksi ja toimenpiteet sen torjumiseksi yhteisössä; toimenpiteisiin kuuluvat muun muassa suoja- ja valvontavyöhykkeiden perustaminen ja kielto siirtää eläimiä näiltä vyöhykkeiltä.
(2)
Lampaan bluetongue-tautiin liittyvistä suoja- ja valvontavyöhykkeistä sekä näiltä vyöhykkeiltä ja niiden kautta tapahtuviin siirtoihin sovellettavista edellytyksistä 23 päivänä toukokuuta 2005 tehdyssä komission päätöksessä 2005/393/EY (2) säädetään niiden yleisten maantieteellisten alueiden rajaamisesta, joille jäsenvaltioiden on perustettava bluetongue-taudin osalta suoja- ja valvontavyöhykkeitä, jäljempänä ’rajoitusvyöhykkeet’.
(3)
Yhteisön sisäisessä munasolujen ja alkioiden kaupassa, joka on päätöksen 2005/393/EY liitteessä II olevan C kohdan 1 alakohdassa vahvistettujen edellytysten mukaista, ei edellytetä määränpäänä olevan jäsenvaltion ennakkosuostumusta siirrolle, sillä Kansainvälinen alkionsiirtoyhdistyksen (IETS) suorittaman riskinarvioinnin ja Kansainvälisen eläintautiviraston (OIE) antamien suositusten mukaisesti keruun jälkeistä testausta bluetongue-taudin varalta ei tehdä.
(4)
Yhteisön sisäisessä munasolujen ja alkioiden kaupassa, joka on päätöksen 2005/393/EY liitteessä II olevan C kohdan 2 alakohdassa vahvistettujen edellytysten mukaista, ei edellytetä määränpäänä olevan jäsenvaltion ennakkosuostumusta siirrolle, koska keruun jälkeen suoritettavilla testeillä voidaan varmuudella osoittaa, ettei tautia esiinny luovuttajaeläimillä.
(5)
Ranska pyysi 20 päivänä joulukuuta 2006 komissiota muuttamaan rajoitusvyöhykkeen rajausta Ranskassa, koska vektorihyönteisten toiminta on pysähtynyt taudin esiintymisalueella.
(6)
Komissio otti päätöksellä 2006/762/EY (3) käyttöön eräitä bluetongue-tautiin liittyviä suojatoimenpiteitä Bulgariassa, jotta tauti ei leviäisi esiintymisalueeltaan Burgasin hallinnolliselta alueelta; toimenpiteet liittyvät riskialttiiden eläinten tuontiin yhteisöön.
(7)
Koska Bulgaria on EU:n jäsenvaltio 1 päivästä tammikuuta 2007, taudin esiintymisalue olisi lisättävä päätöksen 2005/393/EY liitteeseen I.
(8)
Saksa ilmoitti komissiolle 9 päivänä tammikuuta 2007 uusista bluetongue-tautitapauksista Hessenissä ja Niedersachsenissa. Havaittujen tapausten vuoksi on aiheellista muuttaa rajoitusvyöhykkeen rajausta Saksassa.
(9)
Italia toimitti 10 päivänä tammikuuta 2007 elintarvikeketjua ja eläinten terveyttä käsittelevälle pysyvälle komitealle raportin, jonka mukaan Italian valvontajärjestelmä on vahvistanut, että Marchen alueella ei ole esiintynyt serokonversiota huhtikuun 2005 jälkeen.
(10)
Näin ollen kyseisen alueen olisi katsottava olevan vapaa bluetongue-taudista ja se olisi Italian toimittaman perustellun pyynnön perusteella poistettava päätöksen 2005/393/EY liitteessä I olevasta vyöhykkeeseen B kuuluvien Italian alueiden luettelosta.
(11)
Päätöstä 2005/393/EY olisi sen vuoksi muutettava.
(12)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2005/393/EY seuraavasti:
1)
Korvataan 5 artiklan 1 kohdan b alakohta seuraavasti:
”b)
määränpäänä oleva jäsenvaltio antaa siirrolle ennakolta suostumuksensa, paitsi pakastetun siemennesteen, munasolujen ja alkioiden tapauksessa.”
2)
Muutetaan liite I tämän päätöksen liitteen mukaisesti.
2 artikla
Tämä päätös on osoitettu kaikille jäsenvaltioille.
Tehty Brysselissä 28 päivänä helmikuuta 2007.

Labels: 3
18
15
6